b'\n_START_ARTICLE_\nVrboska\n_START_SECTION_\nGeografija\n_START_PARAGRAPH_\nVrboska le\xc5\xbei ob ozkem, globoko v kopno zajedenem zalivu Luka Vrboska, 3\xc2\xa0km severozahodno od Jelse, in je barvito mestece, obdano z gozdom in vinogradi. Zaliv je dobro za\xc5\xa1\xc4\x8diten. Plovila lahko pristanejo v manj\xc5\xa1em pristani\xc5\xa1\xc4\x8du, ki ima globino 2 metra, ali v marini. Zaliv je odprt le za jugozahodne vetrove, kar povzro\xc4\x8da valovanje. \xc4\x8ce veter ne preneha pihati, lahko gladina morja naraste tudi za do 2 metra.\n_START_SECTION_\nPrebivalstvo\n_START_PARAGRAPH_\nV Vrboski stalno \xc5\xbeivi 526 prebivalcev (popis 2001). \xc5\xa0tevilo prebivalstva se je v zadnjih desetletjih zni\xc5\xbealo. (Leta 1981 jih je bilo tu \xc5\xa1e 622.)\n_START_SECTION_\nGospodarstvo\n_START_PARAGRAPH_\nGlavne gospodarske dejavnosti v kraju so turizem, gostinstvo, ribolov in trgovina. Najve\xc4\x8dji gospodarski objekt je marina \xc2\xbbACI marina Vrboska\xc2\xab, ki ima 85 privezov v morju in 30 mest na kopnem. Globina morja v marini je 5 metrov. Marina ima servisno delavnico in 5-tonsko dvigalo. Poleg marine sta v kraju \xc5\xa1e hotela Adriatic in Madiera ter nudisti\xc4\x8dni kamp._NEWLINE_Vrboska je eno od hrva\xc5\xa1kih ribi\xc5\xa1kih sredi\xc5\xa1\xc4\x8d, ki ima tudi ribi\xc5\xa1ki muzej.\n_START_SECTION_\nZgodovina\n_START_PARAGRAPH_\nKraj so v 15. stoletju ustanovili prebivalci od morja nekoliko odmaknjenega naselja Vrbanj. Sredi Vrboske stoji utrjena renesan\xc4\x8dna cerkev sv. Marije, nenavadno delo sakralne arhitekture, zgrajena v obliki trdnjave okoli leta 1465, redek tovrstni spomenik v Dalmaciji. V \xc5\xbeupnijski cerkvi sv. Lovrinca (15. do 16. stol. in pozneje preurejena) je oltarna podoba (poliptih) v  glavnem oltarju, delo mojstra Veroneseja (Paolo Veronese), izdelana v letih 1571\xe2\x80\x931579, eno izmed renesan\xc4\x8dnih slik pa pripisujejo mojstru Bassanu (Leandro Bassano). Ob obali pa stoji zanimiva cerkvica sv. Petra, zgrajena 1469, ki ima na pro\xc4\x8delju v polkro\xc5\xbeni ni\xc5\xa1i kip svetnika, sicer delo neznanega mojstra iz delavnice Nikole Firentinca.'